Covid-19 eis juffrou, ouersVan links: Mariska, Deidré, Danie, Marietjie en Carike (Foto: Verskaf) ’n Gautengse gesin is in rou gedompel ná drie van hul gesinslede binne ’n maand se tyd die stryd teen Covid-19 verloor het. Mariska du Preez (31), ŉ onderwysers van die Hoërskool Eldoraigne in Centurion, is Woensdag weens Covid-19 dood, slegs ŉ paar weke ná die dood van albei haar ouers. Deidré Ras en Carike Holtzhausen, Du Preez se susters, het onverpoos gebid vir genesing nadat Mariska saam met hul ouers, Marietjie (55) en Danie (58) du Preez, einde Junie in die hospitaal met Covid-19 opgeneem is. Marietjie, Danie en Mariska – wat saam in ’n huis in Rooihuiskraal in Centurion gewoon het – het in middel Junie positief vir Covid-19 getoets. Marietjie en Danie is op 25 Junie in die Netcare Unitas-hospitaal in Centurion opgeneem nadat hul suurstofvlakke drasties gedaal het. Mariska is twee dae later in dieselfde hospitaal opgeneem. Danie is op 12 Julie oorlede, dieselfde dag wat hy vir ŉ vierde keer oupa geword het. Marietjie is op 24 Julie dood. Dit was ’n groot skok vir die familie toe hulle Mariska ’n week en ’n half later (4 Augustus) ook moes groet. “My pa is ’n dag nadat hy opgeneem is (26 Junie) na die hoësorgeenheid van die hospitaal geskuif en op ’n ventilator geplaas. Sy longe het swaar gekry omdat hy longontsteking ook onder lede gehad het. Hy het ook probleme met sy niere ontwikkel en die dokters moes hom op dialise sit. Hy was baie siek gewees,” vertel Ras. “My ma is op 27 Junie na die hoësorgeenheid geskuif en ’n dag later op ’n ventilator geplaas. Mariska is op haar verjaarsdag (29 Junie) ook na die hoësorgeenheid geskuif en drie dae later op ’n ventilator geplaas. Hulle het albei aanvanklik goed gelyk en die dokters was tevrede met hul vordering. Die dokters het dit selfs oorweeg om hulle van die ventilators af te haal.” Ras vertel die dag toe haar pa oorlede is, het Marietjie en Mariska albei ’n groot terugslag ervaar. “My ma se lyf het nooit weer heeltemal herstel nie. Sy moes vir twee dae op dialise gaan en sy het inwendig begin bloei. Sy het aanvanklik ŉ verbetering getoon, maar 12 dae ná my pa se dood ook die stryd verloor.” Volgens Ras het Mariska se toestand aanvanklik ook aansienlik verbeter, maar met haar ma se dood het sy wéér ’n terugslag beleef. “Al drie van hulle was deurentyd onder sedasie en het nooit fisiek regtig van die ander een se dood geweet nie, maar dit beslis geestelik ervaar.” Mariska se suurstofvlak het die naweek voor haar dood goed opgetel en haar inflammasiemerkers het gedaal. “Ons het gedink dit was haar draaipunt en dat sy gesond gaan word. Haar bloeddruk het Woensdagoggend skielik geval en toe is sy oorlede. Die dokters vermoed dit was ’n bloedklont deur die long.” ‘’n Ware vrou van God’ Mariska is ‘n week en ‘n half na haar ma oorlede (Foto: Verskaf) Mariska het Fisiese Wetenskap vir gr. 9‑ tot gr. 11-leerders aan die Hoërskool Eldoraigne gegee. Sy was ook die vakhoof vir dié vak. Hoërskool Eldoraigne het op hul Facebookblad geskryf dat Mariska in ’n kort tydperk diep spore in hul harte getrap het. “Sy het soos ’n vars bries deur ons skool beweeg… met haar borrelende entoesiasme, sprankelende persoonlikheid en toewyding,” skryf Hoërskool Eldoraigne op hul Facebookblad. Die skool het Donderdag ’n kloklui-seremonie gehad waar leerders en personeel die geleentheid gekry het om die Eldo Klok te lui, ter herdenking aan Mariska. Leerders het ook blomme voor haar klaskamerdeur geplaas. Ras sal Mariska as ’n regte go-getter onthou, wat altyd gereed gestaan het om te help waar sy kan. “Sy het geweet wat sy in die lewe wil hê en daarvoor gegaan. Maar sy sou nooit op iemand trap om bo uit te kom nie. “Sy was ŉ liefdevolle en saggeaarde mens. Sy het altyd die beste in mense raakgesien en was so passievol oor haar werk en om ŉ impak op elke kind te maak. Sy was ŉ ware vrou van God.” ‘Wonderlike ouers’ Danie en Marietjie was 38 jaar lank getroud (Foto: Verskaf) Ras beskryf Marietjie en Danie as liefdevolle en saggeaarde ouers. Hulle was 38 jaar lank getroud en was mekaar se eerste liefdes. “Hulle het die mooiste verhouding gehad en hul huwelik was so ŉ mooi voorbeeld vir ons. Hulle het ons altyd ondersteun. Ek kan nie onthou dat ek ooit my ouers sien baklei het nie en daar was nooit ŉ tekort aan soentjies, drukkies en kos nie. Hul familie was hul alles.” Danie was ŉ siviele ingenieur by Tshwane-metro en Marietjie was ’n tuisteskepper. “Sy was ook ’n bobaas bakster en die nie-amptelike spysenier en organiseerder van hul kerk.” Marietjie, Danie en Mariska word oorleef deur Carike en Deidré (susters), Luhann en Stefan (skoonseuns), Lurike, LJ, Emily en Sumari (kleinkinders). Sumari is op die dag van Danie se dood gebore. Die familie beplan om ŉ gesamentlike roudiens vir Danie, Marietjie en Mariska te hou.